Osnovna škola Bistra

Bistranska 30, Poljanica Bistranska

8.veljače 2024. godine

Poštovani roditelji djece dorasle za upis u osnovnu školu,

Ove godine, odlukom Zagrebačke županije, upisi u prvi razred Osnovne škole Bistra **provode se elektroničkim putem**. Roditelji su obavezni svoju djecu doraslu za upis u osnovnu školu prijaviti u sustav elektroničkog upisa na poveznici [**osnovne.e-upisi.hr**](https://osnovne.e-upisi.hr/) (u aplikaciju se prijavljujete putem sustava E građani).

U prvi razred osnovne škole upisuju se djeca koja do 01. travnja tekuće godine imaju navršenih šest godina. Dakle, u školsku godinu 2024./2025. upisuju se djeca rođena **od 01. travnja 2017. do 31. ožujka 2018. godine**. U sustavu će roditeljima biti vidljivi opći podaci o djetetu te škola na čijoj se listi školskih obveznika dijete nalazi prema mjestu prebivališta ili boravišta. Odmah po podnošenju prijave, roditelji će moći odabrati mogućnosti koje im se nude u dodijeljenoj školi, poput izbornih predmeta, produženog boravaka i slično. Također, ako za to postoji razlog, roditelji će prilikom podnošenja prijave moći izraziti želju za upis u drugu školu od one kojoj dijete pripada prema upisnom području.

Prijave za redovan upis u prvi razred osnovne škole **otvaraju se 22. veljače**, i moguće su sve **do 31. ožujka 2024. godine.**  Prijave za upis djece s utvrđenim teškoćama već su otvorene i traju također **do 31. ožujka 2024. godine**.

S obzirom da se u sustav za elektroničke upise u osnovne škole ulazi preko**portala e-Građani**, roditelji koji nemaju vjerodajnice za ulazak u portal e-Građani mogu se javiti školi kojoj pripadaju prema upisnom području koja će prijavu za upis njihovog djeteta izvršiti umjesto njih. Dijete se može upisati u školu kojoj ne pripada po upisnom području ako to ne izaziva povećanje broja razrednih odjela, odnosno ako se upisuje u školu koja izvodi alternativne, međunarodne te programe na jeziku i pismu nacionalnih manjina, odnosno ako se upisuje u školu kojoj je osnivač druga pravna ili fizička osoba. Zahtjev za upis u školu drugog upisnog područja, roditelj odnosno staratelj podnosi **od 01. veljače do 31. kolovoza 2024. godine**.

Uz prijavu za redovne upise u prvi razred osnovne škole, roditelji će na poveznici [**osnovne.e-upisi.hr**](https://osnovne.e-upisi.hr/) moći podnijeti i zahtjev za prijevremeni upis u prvi razred za djecu koja do kraja tekuće godine navršavaju šest godina, kao i zahtjev za privremeno oslobađanje od upisa u prvi razred za djecu sa teškim zdravstvenim teškoćama.

Za sva dodatna pitanja možete se obratiti u Osnovnu školu Bistra na mail adresu bajzec.martina@skole.hr ili putem telefona 01 3390 016.

Stručno povjerenstvo Osnovne škole Bistra